Document ID: 32011D0854

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 15ης Δεκεμβρίου 2011
με την οποία παρατείνεται η περίοδος ισχύος της παρέκκλισης για προβολή αντιρρήσεων από τη Ρουμανία κατά των μεταφορών ορισμένων αποβλήτων στη χώρα προς αξιοποίηση βάσει του κανονισμού (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου για τις μεταφορές αποβλήτων
[κοινοποιηθείσα υπό τον αριθμό Ε(2011) 9191]
(Κείμενο που παρουσιάζει ενδιαφέρον για τον ΕΟΧ)
(2011/854/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για τις μεταφορές αποβλήτων (1), και ιδίως το άρθρο 63 παράγραφος 5 τρίτο και πέμπτο εδάφιο,
Εκτιμώντας τα ακόλουθα:
(1)
Το άρθρο 63 παράγραφος 5 του κανονισμού (ΕΚ) αριθ. 1013/2006 επιτρέπει στη Ρουμανία να προβάλλει αντιρρήσεις κατά των μεταφορών ορισμένων αποβλήτων προς αξιοποίηση, για χρονική περίοδο που λήγει στις 31 Δεκεμβρίου 2011.
(2)
Με επιστολή της 1ης Ιουνίου 2011 η Ρουμανία ζήτησε να παραταθεί η εν λόγω περίοδος μέχρι τις 31 Δεκεμβρίου 2015.
(3)
Είναι αναγκαίο να εξασφαλιστεί η διατήρηση υψηλού επιπέδου προστασίας του περιβάλλοντος στο σύνολο της Ένωσης, ιδίως στις περιπτώσεις που η χώρα προορισμού δεν διαθέτει ή διαθέτει ανεπαρκή δυναμικότητα αξιοποίησης ορισμένων τύπων αποβλήτων. Η Ρουμανία θα πρέπει να διατηρήσει τη δυνατότητα να αντιτίθεται σε ορισμένες ανεπιθύμητες προγραμματιζόμενες μεταφορές αποβλήτων που προορίζονται για αξιοποίηση στην επικράτειά της. Θα πρέπει συνεπώς να παραταθεί μέχρι τις 31 Δεκεμβρίου 2015 το καθεστώς παρέκκλισης που ισχύει για τη Ρουμανία.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 39 παράγραφος 1 της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου (2),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση του άρθρου 12 του κανονισμού (ΕΚ) αριθ. 1013/2006, παρατείνεται μέχρι τις 31 Δεκεμβρίου 2015 η περίοδος κατά την οποία οι αρμόδιες ρουμανικές αρχές δύνανται να προβάλλουν αντιρρήσεις κατά των μεταφορών στη Ρουμανία, προς αξιοποίηση, των αποβλήτων που απαριθμούνται στο άρθρο 63 παράγραφος 5 δεύτερο και τέταρτο εδάφιο του εν λόγω κανονισμού, με βάση τους λόγους αντιρρήσεων που καθορίζονται στο άρθρο 11 του κανονισμού.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 15 Δεκεμβρίου 2011.

Labels: 3
18
20